|  |
| --- |
| PATVIRTINTA |
| Tauragės vaikų reabilitacijos centro-mokyklos „Pušelė“ direktoriaus |
| 2022 m. balandžio 14 d. įsakymu Nr. ĮE-52 |

**TAURAGĖS VAIKŲ REABILITACIJOS CENTRO-MOKYKLOS „PUŠELĖ“**

**MOKINIŲ UGDYMO DIENŲ LANKOMUMO APSKAITOS TVARKOS APRAŠAS**

**I.** **BENDROSIOS** **NUOSTATOS**

1. Tauragės vaikų reabilitacijos centro-mokyklos „Pušelė“ mokinių ugdymo dienų lankomumo apskaitos tvarkos aprašas parengtas vadovaujantis Tauragės rajono savivaldybės tarybos 2022 m. kovo 30 d sprendimu. Nr. 1-87 „Dėl mokesčio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ir priešmokyklinio ugdymo programas ir turinčiose specialiąsias klases, nustatymo tvarkos aprašo patvirtinimo, vienos dienos vaiko maitinimo mokesčio normų ir abonementinio mokesčio nustatymo“.
2. Tvarkos aprašas reglamentuoja mokesčio už vaikų išlaikymą Tauragės vaikų reabilitacijos centre-mokykloje „Pušelė“ (toliau – mokykla), įgyvendinančioje ikimokyklinio, priešmokyklinio, specialiojo pradinio, specialiojo pagrindinio ugdymo programas, nustatymą, mokesčio lengvatų taikymą, mokesčio sumokėjimo terminus, mokinių lankomumo apskaitą ir nelankytų ugdymo dienų pateisinimo tvarką.

**II. MOKESČIO UŽ VAIKŲ IŠLAIKYMĄ NUSTATYMAS**

3. Mokestį už vaikų išlaikymą mokyklose sudaro:

3.1. Mokestis už maitinimą:

3.1.1. 100 proc. nustatytosios vaikų dienos maitinimo normos už kiekvieną lankytą ir nelankytą be pateisinamos priežasties dieną (toliau – lankytiną dieną) bendrosios paskirties ikimokyklinio ir priešmokyklinio ugdymo grupėse ir specialiosiose (lavinamosiose) klasėse ugdomiems mokiniams virš 21 metų;

3.1.2. 30 proc. nustatytosios vaikų dienos maitinimo normos už kiekvieną lankytiną dieną mokyklos specialiosiose (lavinamosiose) klasėse (nuo 7 iki 21 metų) ir specialiosios arba bendrosios paskirties ikimokyklinio arba priešmokyklinio amžiaus grupėse ugdomiems vaikams, turintiems vidutinių, didelių ar labai didelių specialiųjų ugdymosi poreikių;

3.2. Abonementinis mokestis patiekalų gamybos išlaidoms, ugdymo bei kitoms reikmėms tenkinti (toliau – mokestis), mokamas kiekvieną mėnesį, nepriklausomai nuo lankytų dienų skaičiaus. Abonementinio mokesčio dydis už mėnesį apskaičiuojamas padauginus nustatytą vienos dienos gamybos išlaidoms, ugdymo bei kitoms reikmėms tenkinti įkainį iš atitinkamo mėnesio darbo dienų skaičiaus.

3.3. Vienos dienos vaikų maitinimo mokesčio normos:

vaikams iki 3 metų – 2,18 Eur;

vaikams nuo 3 metų – 2,42 Eur;

specialiųjų (lavinamųjų) klasių mokiniams – 2,59 Eur.

Vienos darbo dienos abonementinis mokestis – 0,71 Eur.

4. Dienos maitinimo išlaidų norma dalijama į 3 dalis: pusryčius, pietus ir vakarienę. Mokyklos ištisos paros specialiosios paskirties grupes lankantiems vaikams dienos maitinimo išlaidų norma dalijama į 4 dalis: pusryčius, pietus, pavakarius ir vakarienę.

5. Atskirais atvejais, esant tėvų prašymui, mokestis už vaiko maitinimą mokykloje gali būti diferencijuojamas ir atitinkamai mažinamas leidžiant tėvams pasirinkti vieną savo vaikų maitinimo variantą ne trumpesniam kaip mėnesio laikotarpiui (nuo einamojo mėnesio pirmos dienos): maitinimas 1 kartą per dieną; maitinimas 2 kartus per dieną arba, jei vaikas mokykloje būna ne ilgiau kaip 4 val., jis gali būti ir nemaitinamas.

**III. MOKESČIO UŽ VAIKŲ IŠLAIKYMĄ LENGVATŲ TAIKYMAS**

6. **Mokestis už maitinimą mokyklose mažinamas 50 procentų, jeigu**:

6.1. vaikas turi tik vieną iš tėvų, pateikus tai patvirtinančius dokumentus *(vaiko gimimo liudijimas, kuriame nurodytas tik vienas iš tėvų ar mirties liudijimas);*

6.2. šeima augina tris ar daugiau vaikų iki 18 metų ar vyresnius, kurie mokosi bendrojo ugdymo mokykloje arba aukštojoje mokykloje pagal nuolatinių studijų programą (iki 24 metų amžiaus) *(šeimos sudėties pažyma, mokymosi mokykloje ar aukštojoje mokykloje pažyma);*

6.3. vaikas auga mokinių ar studentų šeimoje, kurioje bent vienas iš tėvų mokosi bendrojo ugdymo mokykloje arba aukštojoje mokykloje pagal nuolatinių studijų programą *(mokymąsi patvirtinantis dokumentas);*

6.4. vienas iš tėvų atlieka tikrąją karinę tarnybą *(patvirtinantis dokumentas);*

6.5. šeima gauna socialinę pašalpą *(socialinės pašalpos skyrimo pažyma);*

7. **Nuo mokesčio už vaikų išlaikymą atleidžiami:**

7.1. mokyklos specialiųjų (lavinamųjų) klasių mokinių grupė, dirbanti visą parą;

7.2. Tauragės šeimos gerovės centro specialiųjų poreikių turintys vaikai, lankantys mokyklos specialiąją grupę ir specialiąsias (lavinamąsias) klases *(pažyma iš Tauragės šeimos gerovės centro);*

7.3. vaikai, kuriems Tauragės rajono savivaldybės administracijos Vaiko gerovės komisija yra skyrusi privalomą ikimokyklinį ugdymą *(pažyma iš Tauragės rajono savivaldybės administracijos).*

8. **Nuo dalies mokesčio už maitinimą atleidžiami** pagal priešmokyklinio ugdymo programą ugdomi vaikai ir mokyklos specialiųjų (lavinamųjų) klasių mokiniai, kuriems ugdymo laikotarpiu pagal Lietuvos Respublikos socialinės paramos mokiniams įstatymą yra paskirtas nemokamas maitinimas (ta dalimi, kuria paskirtas nemokamas maitinimas) *(pažyma iš socialinės paramos skyriaus);*

9. **Mokestis už vaiko maitinimą neskaičiuojamas, jeigu vaikas nelanko mokyklos dėl:**

9.1.1. **vaiko ligos**, apie ligą informavus pirmą nelankymo dieną mokyklą įstaigos nustatyta tvarka ir pateisinus nelankytas dienas per 3 darbo dienas nuo pirmos atvykimo po ligos dienos, pateikus prašymą *(1 priedas*). Jeigu vaikas serga daugiau nei 10 darbo dienų, tėvai (globėjai) turi pateikti papildomą informaciją apie nelankymo priežastis;

9.1.2. **sanatorinio gydymo, reabilitacijos**, apie tai informavus pirmą nelankymo dieną mokyklą įstaigos nustatyta tvarka ir pateisinus nelankytas dienas per 3 darbo dienas nuo pirmos atvykimo po ligos dienos *(prašymas bei įrodantis dokumentas);*

9.2. **tėvų (globėjų) kasmetinių ar nemokamų atostogų metu** *(prašymas bei įrodantis dokumentas).*

9.3. **mokinių atostogų metu,** jeigu ikimokyklinio ugdymo įstaigą lankantis vaikas turi brolių ar seserų, kurie mokosi bendrojo ugdymo mokykloje *(prašymas);*

9.4. **už penkias (5) be pateisinamos priežasties per mėnesį nelankytas dienas motinos nėštumo ir gimdymo, kito vaiko priežiūros atostogų metu** *(pateikus prašymą visam laikotarpiui);*

9.5. **tėvų ligos metu**, apie tėvų ligą informavus pirmą nelankymo dieną mokyklą, įstaigos nustatyta tvarka ir pateisinus dėl ligos nelankytas dienas per 3 darbo dienas nuo pirmos atvykimo po ligos dienos *(prašymas bei pažyma iš www.esveikata.lt);*

9.6. **ne darbo dienomis, kai tėvai dirba pagal kintamą darbo grafiką** *(prašymas bei patvirtinantis dokumentas);*

9.7. **priešmokyklinio ugdymo grupių vaikų atostogų ir mokyklos specialiųjų (lavinamųjų) klasių mokinių atostogų metu** *(direktoriaus įsakymas);*

9.8. **dėl ekstremalių situacijų ar esant oro temperatūrai -20oC ir žemesnei** *(direktoriaus įsakymas);*

9.9. **esant aplinkybėms, trukdančioms mokyklos darbui:** remontas, šildymo sistemos, vandentiekio, kanalizacijos tinklų avarija ir kita *(direktoriaus įsakymas);*

9.10**. nelaimių šeimoje atvejais** (artimųjų mirtis ir pan.), ne ilgiau kaip 3 darbo dienas *(prašymas);*

9.11. **kitų priežasčių** (mamadienis, tėvadienis), ne ilgiau kaip 3 darbo dienas ir informavus pirmą nelankymo dieną įstaigos nustatyta tvarka, pateisinus nelankytas dienas per 3 darbo dienas nuo pirmos atvykimo dienos *(prašymas).*

10. **Abonementinis mokestis patiekalų gamybos išlaidoms, ugdymo bei kitoms reikmėms tenkinti neskaičiuojamas arba atitinkamai mažinamas:**

10.1. vasaros laikotarpiu (liepos–rugpjūčio mėnesiais**)** visą kalendorinį mėnesį (skaičiuojant nuo einamojo mėnesio pirmos dienos) mokyklos (grupės) nelankantiems vaikams.

10.2. jei vaikui galioja aprašo 12 punkto numatytos nuostatos;

10.3. skaičiuojant tik už vaiko lankytas dienas, dėl vaiko ligos nelankantiems mokyklos daugiau negu 10 d. pateikusiems tik www.esveikata.lt pateisinimo dokumentus per 3 darbo dienas nuo pirmos atvykimo dienos po nelankymo;

10.4. skaičiuojant tik už vaiko lankytas dienas, rajono ar šalies teritorijoje paskelbtos epidemijos, karantino laikotarpiu ar mokyklos direktoriaus įsakymu uždarius mokyklą (grupę) remontui ar avarijos padarinių likvidavimui.

11. **Pusę nustatyto vienos dienos abonementinio mokesčio moka:**

11.1. ikimokyklinio amžiaus vaikų, ugdomų 4 valandas per dieną veikiančiose grupėse arba visos dienos trukmės grupėse 4 valandų vaiko ugdymą pasirinkę tėvai (parašius prašymą).

12. Dėl nenumatytų atvejų paramos ir lengvatų skyrimo sprendžia Tauragės rajono savivaldybės taryba.

**IV. MOKESČIO UŽ VAIKŲ IŠLAIKYMĄ MOKĖJIMAS**

13. Mokestis už vaikų išlaikymą mokyklose mokamas už praėjusį mėnesį iki einamojo mėnesio 20 dienos.

14. Nesumokėjus mokesčio be pateisinamos priežasties už du mėnesius, mokyklos direktorius turi teisę išbraukti vaiką iš sąrašų, prieš tai raštu informavęs tėvus (globėjus).

15. Gautos įmokos naudojamos vadovaujantis Tauragės rajono savivaldybės tarybos 2014 m. lapkričio 26 d. sprendimu Nr. 1-288 „Dėl Tauragės rajono savivaldybės biudžetinių įstaigų pajamų naudojimo tvarkos aprašo tvirtinimo“ bei Tauragės vaikų reabilitacijos centro-mokyklos „Pušelė“ specialiosios programos lėšų panaudojimo tvarkos aprašu, patvirtintu 2021 m. gruodžio 13 d. direktoriaus įsakymu Nr. ĮE-117.

**V. BAIGIAMOSIOS NUOSTATOS**

16. Laikantis asmens duomenų apsaugos reglamento nelankytas ugdymo dienas pateisinantys dokumentai nėra renkami ir saugomi. Pažymos, darbo grafikai, gimimo liudijimai, mirties liudijimai ir kiti dokumentai skaitmenine (arba popierine) forma pateikiami atsakingam asmeniui (mokytojui, auklėtojui, raštinės darbuotojui ir pan.), prašyme dėl lengvatos gavimo arba dėl nelankytų dienų pateisinimo užfiksuojama reikalinga informacija (data, dokumento numeris ir pan.) ir grąžinami jį pateikusiam asmeniui.

17. Tėvai (globėja) atvejais, nurodytais 9.1 – 9.11 punktuose, apie vaiko neatvykimą į ugdymo įstaigą atsakingus asmenis (pedagogus) informuoja **SMS žinute ar telefono skambučiu.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_